Vieną gražią vasaros dieną, paskatinti artimųjų ir didelio noro vedini aplankyti ką nors ne Europoje, nuspredėme "kitą pavasarį" keliauti į Kubą. Atrodo, laiko kelionei planuoti daug, informacijos tikrai rasime internete iš jau keliavusiųjų atsiliepimų, tačiau viskas pasirodė ne taip paprasta, o dar įdomiau – nuvykus į Kubą, bet apie viską iš pradžių.
Svarbu paminėti, kad nepasinaudojome kelionių organizatorių siūlomais "viskas įskaičiuota" paketais, planavome patys. Kodėl? Visų pirma, "viskas įskaičiuota" pasiūlymai skirti norintiems tikro poilsio Atlanto vandenyno, Karibų jūros pakrantėje ar baseinuose, priklausomai nuo viešbučio vietos. Viešnagės metu tikrai galima paieškoti vietinių kelionės organizatorių siūlomų dienos kelionių į sostinę ar kitus žinomesnius Kubos miestelius, tačiau tai kainuos papildomai ir nepigiai. Jei pasyvesnis poilsis nevilioja, esate pažintinių kelionių šalininkai ir keliones planuojate patys, tolimesni pastebėjimai turėtų pagelbėti neišklysti iš tiesos kelio.
Planuojantiems kelionę savarankiškai palankiausia Kuboje lankytis kovo – balandžio mėnesiais, tačiau nereikėtų nusistatyti tikslios kelionės datos ir pirkti bilietus anksčiau nei 1 – 2 mėnesiai iki išvykos. Patys padarėme tokią klaidą, todėl vėliau tik apmaudžiai stebėjome praleistą ne vieną ir ne dvi galimybes lėktuvo bilietus įsigyti perpus pigiau. Radus super pasiūlymą, bilietas vienam į abi puses kainuotų apie 370 eur, ieškant optimalaus varianto sumokėtumėte apie 750 eur, o perkant iš anksto brangesnių, geresnių oro linijų bilietus – į Kubą nuvyktumėte ir grįžtumėte atgal už 900-1200 eur. /asmeniui.
Keliaujantiems į šią šalį būtina įsigyti vizas. Jas patogu užsisakyti internetu www.cubavisas.com. Apmokėjimas banko kortele, pinigų nenurašo iškart, o tik tada, kai užsakymas yra apdorojamas. Mūsų atveju užtruko apie 7 darbo dienas, atsiuntimas iš Didžiosios Britanijos dar apie 5 d.d. Patarimas vizas (kitaip – turisto kortelės) užsisakyti bent mėnuo iki kelionės ir nepagailėti kelių eurų už registruotą siuntą. Dviems asmenims su registruotu siuntimu vizos kainuos apie 65 eurus.
Taip pat būtina turėti kelionės draudimą, kurio kaina priklausys nuo laikotarpio kiek viešėsite, tačiau atkreipkite dėmesį, kad šiuo metu tik kelios draudimo bendrovės gali pasiūlyti lietuvišką/anglišką draudimo variantą, kitos – tik lietuvišką jo versiją.
Privalomų skiepų vykstant į Kubą nėra. Rekomenduojama pasiskiepyti nuo hepatito A ir B. Tokių skiepų kaina apie 40-50 eur asmeniui. Reta įstaiga turi kombinuotą vakciną, tad norintiems laikytis rekomendacijų skiepais reikėtų pasirūpinti turint šiek tiek laiko iki kelionės.
Jei tik yra galimybė, nusipirkite vietas lėktuve, kad skrendant dviese sėdėtumėte atskirai ar su draugų kompanija – vienoje eilėje. Skrydis užtruks mažiausiai 9 -10 valandų, neaišku kokios rasės, autybės ir mentaliteto asmuo sėdės šalia. Teko matyti keistai arba tiesiog ignoruojant taisykles lėktuve beiselgiančių asmenų.
Pats didžiausias iššūkis dar prieš išvykstant – būsto Kuboje paieška. Nekalbėsime apie brangius viešbučius, nes jų rezervacijos sistema liko neišbandyta, kalbėsime apie nuomą pas gyventojus. Viešbučiai skirti turintiems dideles sumas pinigų, norintiems poilsinių atostogų be rūpesčių, o taip pat tokiems, kurie nori pamatyti savo įsivaizduojamą svajonių Kubą. Norint pamatyti tikrąją Kubą, pamatyti, kaip gyvena vietiniai, reikėtų nuomotis tik pas gyventojus.
Grįžtant prie būsto paieškos, jei įsivaizduojate, kad egzistuoja kas nors panašaus į booking.com, klystate. Yra daug puslapių, kuriuose legalūs bei nelegalūs būstų nuomotojai reklamuojasi chaotiškai. Norint rezervuoti nakvynę, tą galima padaryti keletu būdų: užpildant sunkiai suprantamą rezervacijos formą, rašant elektroninį laiška nurodytu adresu arba iš anksto sumokant užstatą sistemoje užpildžius datas bei įvedus mokėjimo kortelės duomenis. Jeigu galvojate, kad pastarasis būdas yra patikimiausias, esate neteisūs, kokie buvome ir mes. Kodėl? O todėl, kad bet kuriuo iš išvardintų būdų užpildytos būsto rezervacijos yra patvirtinamos per 24 valandas, o pinigai įšaldomi iškart. Kadangi nėra bendros gyvenamojo ploto rezervacijų sistemos tarp jau minėtų gausybės puslapių, didelė tikimybė, kad rezervacijos nepatvirtins. Pinigai grįš į sąskaitą, tačiau per 10 darbo dienų, o ne iškart.
Būsto ieškojome forumuose perskaitę nuomones, kuriuos maždaug tokios: centre triukšminga, ieškoti toliau nuo jo, kad būtų ramiau. O realybėje triukšminga yra visur, nes kubiečių namai be garso izoliacijos, pusiau kiaurais langais bei durimis. Skirtumas toks, kad kiekvieną dieną didelių atstumų pėsčiomis iki centro nevaikščiosi, susisiekimas prastas ir turistui neprognozuojamai kainuojantis. Tarkime, taksi už 18 kilometrų į oro uostą kainuos 30 CUC, o už 6 kilometrus gali paprašyti ir 20 CUC. Kitą dieną ar važiuojant kitu transportu, didelė tikimybė, mokėsite visai kitokias kainas. Iš tiesų, pinigų sistema Kuboje bei taksi verti atskiros pastraipos šiek tiek vėliau.
Dabar apie keletą, atrodo, smulkmenų, kurios Kuboje yra aukso vertės. Visų pirma, jums labai pasisektų, jei savininkas kalbėtų angliškai. Jeigu tik randate tokį nuomos variantą, būtinai pasinaudokite. Gausite ne tik neįkainojamų patarimų, tačiau galėsite pasidomėti vietinių kultūra, ko mes, deja, nepadarėme dėl jau minėtos priežasties: beveik niekas šioje saloje nekalba angliškai…
Ne mažiau svarbu būstą nuomotis su pusryčiais. Už 1 asmenį sumokėsite 3 CUC, už du – 5 CUC. Pusryčiai kasdien bus vienodi, tačiau užteks pasisotinti pusdieniui. Jau minėta, kad normalaus ir mums įprasto maisto Kuboje rasti neįmanoma..arba labai labai brangu.
Vietinių namuose paprastai švaru kiek tai įmanoma. Neverta tikėtis nieko panašaus, prie ko įpratę Europoje. Greičiau kažko tokio, ką rastume senuose, neremontuotuose daugiabučiuose.
Laukite papildymo…
Geros apgyvendinimo įstaigos Havanos regione.